
A mechanikai ingerlés és PACAP hatásai CPC sejtek differenciációjára

Kulcsszavak: osteoarthritis; chondrogenezis; transzkripciós faktor; kollagéntermelés; osztódóképesség
A hypotalamusból izolált neuropeptid a hypophysis adenilát-cikláz aktiváló polipeptid (PACAP) több szövet fejlődésében fontos szerepet játszik. Legfontosabb variánsa a PACAP 1-38, mely G fehérje kapcsolt receptoron keresztül hatva adenilátcikláz által regulált jelátviteli útvonalakat aktivál. A porcfejlődés és erős mechanikai stressz során protektív hatását igazolták chondrogenikus kultúrákon.Osteoarthritisben (OA) szenvedő betegek synovialis folyadékából izolált human chondroprogenitor (CPC) sejtekre gyakorolt hatása azonban még ismeretlen.
Kutatásunk célja a PACAP kezelés és mechanikai inger hatásainak vizsgálata CPC sejtek differenciációjára.
CPC sejteket PACAP 1-38-al kezeltük és 2×30 percig ingereltük a laboratóriumunk által kifejlesztett sejtingerlő készülékkel. A sejtek életképességét MTT assay-vel, osztóképességüket tríciált timidin beépüléssel mértük. Hematoxilin-eosin festéssel a morfológiájukat vizsgáltuk lemérve a rövidebb és hosszabb sejtátmérőket. A keletkező metakromatikus matrixot dimetil-metilénkék festést követően vizsgáltuk. A kollagéntermelést tríciált prolin beépülésével detektáltuk. A P-Sox9 nevű transzkripciós faktor intracelluláris lokalizációját konfokális mikroszkóppal követtük nyomon.
A PACAP kezelés és mechanikai inger nem indukált életképesség változást, valamint a CPC sejtek proliferációs képessége szignifikánsan csökkent. A PACAP 1-38 jelenléte és a mechanikai inger a sejtek lekerekedését eredményezte, illetve a nagy méretű metakromatikus nodulusok megjelenését okozta. A CPC sejtek kollagéntermelése nem változott, mely így a I-es és II-es típusú kollagén váltását tükrözi. A P-Sox9 nukleáris transzlokációja megfigyelhető mechanikai inger hatására, de jelentősebb a PACAP kezelésekkel együtt.
A CPC sejtek mechanikai inger és PACAP hatására differenciációs lehetőségeiket megemelik és természetes körülmények között in vivo beadva esetleg segíthetnek OA betegek tüneteinek csökkentésében.

